## Nuria Martínez: “Amb la rehabilitació del Palau de Justícia de València s’aconseguirà un edifici funcional i sostenible, sense perdre la seua identitat ni el seu valor patrimonial”

*** L’edifici està catalogat com a monument historicoartístic nacional i bé d’interés cultural
* La intervenció se centra a recuperar el volum original del palau, revalorar els elements patrimonials més importants i millorar el sistema d’aïllament de l’edifici
* La seu del TSJCV serà el primer edifici de la Generalitat rehabilitat, eficient i sostenible gràcies a l’energia procedent del subsol**

La consellera de Justícia i Administració Pública, Nuria Martínez, ha anunciat que les obres de rehabilitació del Palau de Justícia de València, seu del Tribunal Superior de Justícia de la Comunitat Valenciana (TSJCV), ja arriben al 70 % d’execució i finalitzaran en el primer semestre de 2026.

“Amb esta rehabilitació, volem aconseguir un edifici modern, funcional i sostenible per a l’Administració de justícia, que mantinga la identitat, l’essència i el valor patrimonial de l’immoble de la Generalitat”, ha explicat Nuria Martínez.

La titular de Justícia s’ha pronunciat en estos termes durant la visita a les obres d’este edifici, en la qual ha estat acompanyada pel president del TSJCV, Manuel José Baeza; el fiscal superior de la Comunitat Valenciana, Francisco José Ortiz; i la vocal territorial del Consell General del Poder Judicial, Esther Rojo.

Martínez ha destacat que “el projecte de rehabilitació integral del Palau de Justícia, a més de conservar i fer valdre un edifici històric i singular, permetrà disposar d’un edifici adequat a les necessitats reals i actuals de l’alt tribunal, tenint en compte, a més, que cada dia treballaran més de mig miler de persones, entre elles tota la cúpula del poder judicial en la Comunitat Valenciana”.

Així mateix, la consellera ha volgut valorar que, “durant tot el procés de rehabilitació, s’han tingut en compte els suggeriments i les sol·licituds dels jutges i fiscals que desenrotllen la seua labor en este espai”.

**Una intervenció singular per a un edifici únic**

Els treballs de rehabilitació s’estan duent a terme en col·laboració amb la Conselleria d’Educació, Cultura, Universitats i Ocupació, atesa la catalogació de l’edifici com a bé d’interés cultural (BIC). A més, l’immoble compta també amb la catalogació de monument historicoartístic nacional. “Tot este nivell de protecció patrimonial fa que la seua intervenció haja de ser més cuidada i complint tots els protocols de conservació que corresponen quan s’actua en un edifici històric”, ha explicat la consellera.

La seu del Tribunal Superior de Justícia de la Comunitat Valenciana va ser, en la seua concepció, la Reial Casa de la Duana, un edifici que es va construir entre 1758 i 1802. Posteriorment, en 1828, es va transformar en fàbrica de tabacs, i en 1914 es va adaptar l’immoble per a convertir-lo en una seu judicial.

Està prevista una inversió superior als 30 milions d’euros i entre els objectius de la intervenció hi ha, entre d’altres, la recuperació del volum original del Palau, la revaloració dels elements patrimonials més importants o la millora del sistema d’aïllament de l’edifici.

**Situació de les obres**

S’han desmuntat tots els revestiments interiors, paviments i falsos sostres de l’edifici, i s’ha procedit a la consolidació estructural dels murs de càrrega i forjats d’este.

L’excavació arqueològica del subsol de planta baixa va traure a la llum importants vestigis associats al seu ús com a fàbrica de tabac. En esta etapa, l’edifici va protagonitzar una important transformació, ja que va adaptar les seues instal·lacions per a acollir la maquinària que permetera industrialitzar el procés d’elaboració del tabac.

Així mateix, ha aflorat una superfície considerable de paviment de grans lloses, relacionat amb la construcció original de l’edifici com a duana. Estes troballes arqueològiques en el subsol, tenint en compte el seu important valor patrimonial, han requerit la modificació del contracte inicial.

Actualment, la restauració del grup escultòric de Carles III i la restauració de l’estructura murària original han conclòs i s’està actuant en la recuperació dels sostres i frisos originals de les sales nobles i sostre cassetonat en sales històriques i en la recuperació i el cobriment de les galeries de l’època de Tabacalera en la planta baixa i picapedreria en esta planta.

Així mateix, s’està ultimant la restauració de les façanes, que ja estan netes i en les quals s’està treballant en la reintegració dels fingits. Estan acabades les tres façanes dels carrers Cerdà de Tallada, Alfons el Magnànim i Palau de Justícia, així com el pati interior dret. I s’estan finalitzant els treballs del pati interior esquerre i iniciant-se els treballs de reintegració de la façana del carrer Colom.  
   
Igualment, s’estan executant particions interiors, revestiments de parets, sòls i sostres en les quatre plantes superiors de l’edifici (entresolat, principal, segona i sotateulada) i s’estan executant les diferents instal·lacions de l’edifici, com les de climatització, dades o electricitat.

Les obres es van iniciar l’octubre de 2022 i s’estimava un termini previst per a l’execució de les obres de 32 mesos. Abans de la troballa, es preveia que les obres estigueren finalitzades el juny de 2025, però, després del descobriment, es preveu que les obres s’allarguen uns mesos, previsiblement fins al primer semestre de 2026.

A la visita també han assistit la directora general de Justícia i Autogovern, María José Adalid; el secretari de la Sala de Govern del TSJCV, Rafael Lara; el president de la Sala Social del TSJCV, Francisco Javier Lluch; el president en funcions de la Sala Contenciosa Administrativa del TSJCV, Luis Manglano; la presidenta del Consell Valencià de Col·legis de Procuradors, Begoña Molla, i representants del Consell Valencià de Col·legis de l’Advocacia.

Fecha: 25/04/2025